Namangan_muhandislik-qurilish_instituti
OTM haqida
Azaliy koʻrkam va goʻzal, gullar shahri Namangan istiqlol yillarida yanada obod va fayzli boʻlib bormoqda. Ayniqsa, mamlakatimiz va xalqimizni nurafshon kelajakka eltuvchi «Ta’lim toʻgʻrisida»gi Qonun va Kadrlar tayyorlash milliy dasturini hayotga tadbiq etish borasida amalga oshirilayotgan ezgu ishlarda viloyatdagi oliy ta’lim muassasalarining alohida oʻrni va hissasi bor. Namangan muhandislik-pedagogika institutining tamal toshi asli 1979-yil qoʻyilgan. U 12 yil davomida, garchi mintaqaning malakali muhandis kadrlarga ehtiyoji katta boʻlsa-da, totalitar tuzum siyosati tufayli markaziy institutlar, xususan Toshkent politexnika va Toshkent mashinasozlik institutlarining filiali boʻlib keldi. Shunga qaramay, bu yerda mehnat qilgan pedagogik jamoa a’zolarining fidokorona mehnatlari va samarali ilmiy izlanishlar olib borganlari bois yoshlarga ilm-fan asoslari hamda mutaxassisliklar sirlari puxta singdirildi, har tomonlama yetuk kadrlar tarbiyalab yetishtirildi. Buning isbotini ayni chog’da viloyat va mintaqada ishlayotgan 10 mingdan ziyod rahbar va mutaxassis kadrlar shu filialning sobiq talabalari ekanligida koʻrish mumkin. Oʻzbekiston Respublikasi Vazirlar Mahkamasining 1991-yil 29-martdagi 75-sonli Qarori ga asosan ushbu filial negizida Namangan sanoat-texnologiya instituti tashkil topdi. 1998-yil 24-fevral kuni Oʻzbekiston Respublikasi Vazirlar Mahkamasining «Akademik litseylar va kasb-hunar kollejlarini tashkil qilish va ular faoliyatini boshqarish toʻgʻrisida»gi 77-sonli Qarori qabul qilindi. Qarorga binoan institut Fargʻona mintaqasining kasb-hunar kollejlari uchun zarur boʻlgan muhandis-pedagoglar tayyorlashga ixtisoslashtirilgan muhandislik-pedagogika institutiga aylantirildi. Bu oʻz navbatida institut professor-oʻqituvchilari jamoasi zimmasiga katta mas’uliyat yukladi. Birinchi navbatda institutning ilmiy-pedagogik salohiyatini yanada oshirish va ayni vaqtda mintaqa uchun zarur boʻlgan yangi ta’lim yoʻnalishlari boʻyicha kadrlar tayyorlashga kirishish taqozo etilar edi. Intilganga tole yor, deyishadi. Shu bois institut rahbariyati, jamoat tashkilotlari, barcha professor-oʻqituvchilar jamoasi tomonidan bu yoʻnalishda amalga oshirilgan chora-tadbirlar oʻzining ijobiy natijalarini berdi. Institutda barcha jarayonlarda jamiyat hayotining ustuvor masalasi boʻlgan ma’naviyat masalasiga, har jihatdan ma’naviy yetuk mutassislar tayyorlashga jiddiy e’tibor qaratib kelinmoqda. Bu borada, ayniqsa talaba-yoshlarning boʻsh vaqtlari mazmunli va samarali oʻtkazish, ularning oʻqishi, yashashi va dam olishlari, 2-iqtidorlarini namoyon qilishlari uchun koʻplab davr talablariga mos tadbirlar tashkil etib borish, kam ta’minlangan, yetim-esir, nogirion talabalarni ijtimoiy ximoya qilish institut rektorligi va jamoat tashkilotlari faoliyatining asosiy mezonidir. 560 oʻrinli talabalar turar joyidagi shart-sharoitlarni Toshkent talabalar shaharchasidagi darajaga yetkazish uchun barcha chora tadbirlar koʻrilmoqda. Kasb ta’limi yoʻnalishi bo’yicha tayanch oliy oʻquv yurti boʻlgan institutda ta’lim yoʻnalishlari va magistratura mutaxassisliklari boʻyicha takomillashgan davlat ta’lim standartlari va oʻquv rejalari ishlab chiqildi. Ta’limning uzluksizligi va uzviyligini ta’minlash, mamlakatimizning ijtimoiy-iqtisodiy rivojlanishi istiqbollariga muvofiq kadrlar buyurtmachilarining yuqori malakali raqobatbardosh mutaxassislarga boʻlgan ehtiyojini qondirish, toʻplangan tajribalar hamda oliy ta’limni rivojlantirishning jahon tendentsiyasini tahlil etish va umumlashtirish asosida 182 ta fan bo’yicha namunaviy dasturlar ishlab chiqildi. Ular belgilangan tartibda tasdiqlanib, Respublikaning kasb ta’limi yoʻnalishlari mavjud boʻlgan barcha oliy ta’lim muassasalariga oʻquv jarayoniga joriy etish uchun tarqatildi. Mazkur dasturlar asosida 400 dan ortiq fanlar uchun ishchi dasturlar ishlab chiqildi va oʻquv jarayoniga joriy etildi. Xalq xoʻjaligi uchun zarur boʻlgan yangi-yangi ixtisosliklar ochilishi bilan institut tobora kengayib, talabalar va professor-oʻqituvchilar soni ham ortib bordi. Ayni chogʻda institut professor-oʻqituvchilarining soni 300 nafardan ziyod boʻlib, ularning 9 nafari fan doktorlari, professorlar, deyarli 108 nafari fan nomzodlari va dotsentlardir. Institutning oʻquv rejalaridagi 2,3,4 va 5 –blok fanlari boʻyicha oʻquv-uslubiy majmualar, elektron versiyalar, virtual stendlar, elektron darsliklar yaratildi va amalga joriy etildi. Oliy oʻquv yurtlari va kasb-hunar kollejlari pedagogik xodimlariga rivojlangan mamlakatlar ta'lim tizimida yuqori samara berayotgan innovatsion texnologiyalar boʻyicha ta'lim xizmatlari tavsiya etildi. Zamonaviy chet el laboratoriya uskunalari bilan jihozlangan kimyoviy texnologiya, fizika kafedralarida innovatsion pedagogik va informatsion texnologiyalardan foydalanib, oʻquv mashgʻulotlari olib boriladigan auditoriyalar tayyorlandi. shuningdek, soʻngi rusumdaga kompyuterlar bilan jihozlangan 3ta kompyuter sinfi yaratildi Institut professor-oʻqituvchilari tomonidan oliy oʻquv yurti va KHKlar uchun lotin imlosida tayyorlanib, chop etilgan 14 ta darslikning 3 tasi respublika tanlovi gʻolibi boʻldi. Mutaxassislar tomonidan 19 ta ta’lim beruvchi kompyuter dasturlari yaratildi va 50 ga yaqin dastur chetdan keltirib kiritildi. 250dan ziyod multimedia tizimi yaratilib, talabalar tomonidan samarali foydalanilmoqda. Oʻzbekiston Respublikasi Prezidentining 2006-yil 20-iyundagi «Respublika aholisini axborot-kutubxona bilan ta’minlashni tashkil etish toʻgʻrisida»gi 381- sonli Qarori ga asosan Namangan muhandislik-pedagogika instituti Axborot-resurs markaziga aylantirildi. Bugungi kunda ARMda 40dan ziyod Internet tarmogʻiga ulangan kompyuter texnikasi ishlamokda, shuningdek 2 ta Canon NR7161.A3 nusxa koʻchirish apparati ham ARM uchun xizmat qilmoqda. Axborot resurs markazi faoliyatini yoʻlga qoʻyish uchun OOʻMTV mablagʻlari hisobidan 12,5 mln soʻmlik 6 ta kompyuter, 2 ta printer, skaner, nusxa koʻchirish apparati, videomagnitofon, musiqa markazi, EUO apparati, rangli televizor oʻrnatildi. Shuningdek, institut byudjetdan tashkari mablagʻlari hisobidan 9 ta RENTIUM rusumidagi kompyuterlar ARM va uning shahobchalariga oʻrnatildi. Hozirgi kunda ARM kitob zahirasi 223089 nusxani tashkil etadi, uning 106715 nusxasi oʻquv, 3403 nusxa ilmiy adabiyotlari va 29484 nusxa badiiy adabiyotlar. Umumiy fondning 118072 nusxasi oʻzbek tilida, 97707 nusxasi rus va 4300 nusxasi ingliz tilida. ARM ning elektron katalogi (Cyber Librare) yaratilgan. ARMning kitobxonlar soni 16250 nafar boʻlib, shundan 5600 nafari talabalar, 310 nafari professor-oʻqituvchilar, 10340 nafari boshqa kitobxonlardir. Fan va texnologiyalar taraqqiyotining ustuvor yoʻnalishlari boʻyicha fundamental va amaliy grant loyihalari asosida ilmiy tadqiqotlar olib borilmoqda. Bugungi kunda xalq xoʻjaligida dolzarb boʻlgan fizika, ximiya, sanoat, qishloq xoʻjaligi va qurilish sohalarida yechilishi lozim boʻlgan muammolar institut olimlari ilmiy tadqiqot ishlarining asosiy mavzularidir. Institut olimlari tomonidan ishlab chiqarishga joriy etilgan yangiliklar va ixtirolar, jumladan, «Qizil ravot» suv tozalash inshooti, «Namanganvino» aktsionerlik jamiyati, konserva zavodi va ko’plab qurilish tashkilotlari faoliyatiga tadbiq etilishi tufayli katta samaradorlikka erishilganligi quvonarli holdir. Institut jamoasi zahmatli mehnatlari tufayli katta obroʻ-e’tibor topgan professorlar '''P.Matkarimov,  M. Ismoilov, SH. Yuldashev, G’. G’ulomov, M.Dadamirzaev, dotsentlar A. Akbarov, J. Muhammedov, A. Otaboeva, R. Ismatov, A. Nasriddinov, A. Rahimov, S. Razzoqov''' kabilar bilan hakli ravishda faxrlanadi. Institut ilm ahli zamon talablari asosida ish koʻrib, ta’lim-tarbiya jarayonini eng rivojlangan davlatlar tajribasi bilan boyitish maqsadida Angliya, AQSH, SHvetsiya, Kanada, Janubiy Koreya, Malayziya, Yaponiya kabi davlatlardagi oʻndan ortiq nufuzli universitetlar bilan ilmiy-pedagogik hamkorlik qilib kelmokda. Institutda Kadrlar tayyorlash milliy dasturida belgilangan vazifalarni davr talablari asosida muvaffaqiyatli ijro etish va istiqboldagi boshqa ezgu va xayrli ishlarda faol ishtirok etishning porloq istiqbollari belgilangan.